**Saol Sóisialta Bertie agus Anna: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – saol sóisialta / áiseanna i gceantar |
| Stór focal | Saol Sóisialta / Áiseanna i gceantar |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil beirt ó scoileanna difriúla ag cur síos ar an saol sóisialta a bhíonn ag daoine óga ina gceantar féin. Tá an mhír réasúnta éasca agus tá canúint Chonnacht i gceist leis an gcéad chainteoir agus canúint Uladh i gceist leis an dara cainteoir.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Abair leis na daltaí nótaí a bhreacadh ina gcóipleabhair ar na ceisteanna atá ar an sleamhnán.
* Pléigh cuid de na freagraí a bheidh acu leis an rang iomlán.

**Réamhobair 2**

* Is éard atá i gceist leis an sleamhnán seo ná na daltaí a chur ag smaoineamh ar na rudaí éagsúla atá le déanamh ina gceantar féin do dhaoine óga.
* Cuir ag obair ina mbeirteanna iad chun é a dhéanamh níos éasca dóibh, más gá.
* Abair le daltaí éagsúla a bpleananna a ghlaoch amach chugat ag an deireadh agus dírigh ar aon earráidí móra a dhéanfaidh siad sa chaint.



**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.
* Tá an bheirt chainteoirí ar fáil sa mhír chéanna.

**Iarphlé**

* D’fhéadfá a rá leis na daltaí freagraí na gceisteanna seo a scríobh síos ina gcóipleabhair ar dtús.
* Pléigh a gcuid smaointe mar rang iomlán ansin agus cuir abairtí deasa a déarfaidh siad ar an gclár. Tarraing aird ar dhea-abairtí agus ar ghramadach chruinn.

**Saol Sóisialta Bertie agus Anna - Script**

**Bertie Ó Domhnaill**  **Scoil Chuimsitheach Chiaráin**

*An dóigh leat go bhfuil saol maith ag an déagóir sa cheantar seo?*

Tá. Bíonn go leor rudaí le déanamh ann. Bíonn peil agus rudaí mar sin ann. Bíonn an chraic ann freisin.

*An mbíonn?*

Bíonn.

*Agus an mbíonn mórán...an mbíonn siad ag dul ag damhsaí? An bhfuil club ar bith sa cheantar? Club óige nó...?*

Tá spórtlann thiar sna hOileáin agus bíonn go leor daoine ag dul ann, ag an *gym* agus ag imirt peile is rudaí mar sin sa spórtlann. Casann daoine le chéile ann is rudaí mar sin.

*Agus an dóigh leat go bhfuil go leor saoirse ag déagóirí an lae inniu?*

Tá is dócha. Is dócha go bhfuil.

*An dóigh leat gur cheart go mbeadh níos mó saoirse acu?*

Ceapaim go bhfuil a ndóthain acu!

*Tá a ndóthain acu, an bhfuil?*

Tá.

**Anne Bheáid Pobalscoil Ghaoth Dobhair**

*Agus ag an deireadh seachtaine anseo i nGaoth Dobhair, an bhfuil mórán rudaí le déanamh agat?*

Ar an drochuair níl, thart faoin cheantar seo. Tá go leor áiseanna againn ach níl mórán ann do dhaoine óga. Tá cúpla club óige ann agus dioscónna ach sin é.

*An mbíonn ort imeacht go Leitir Ceanainn nó cá háit a dtéann na daoine óga fá choinne..?*

Bíonn. Téann an chuid is mó de na daoine óga amach go dtí an phictiúrlann i Leitir Ceanainn nó amach chuig na clubanna oíche i Leitir Ceanainn chomh maith.

*An bhfuil club amháin oíche anseo i nGaoth Dobhair agaibh?*

Tá club amháin, the Sea View agus... ach ní théann an oiread sin daoine aige. Téann moll mór amach go Leitir Ceanainn fána choinne.